ועדת הכנסת, כנסת 17, פרוטוקול מספר 18, 2006-06-27 14:00

רוחמה אברהם-בלילא: שלום לכולם, אני מודה לחברים שהמתינו לי ואני מתנצלת.

רוחמה אברהם-בלילא: לוועדה הזאת יש מכנה משותף והוא לנסות לבחון את הכלים הפרלמנטריים הקיימים היום.

רוחמה אברהם-בלילא: הפצתי לחברי הוועדה מכתב על מנת שייתנו לי מספר נושאים לדיון ואני מודה לחברים הרבים ששלחו מכתבים בנושאים כאלה ואחרים, שהוועדה צריכה לדון בהם ולראות אם יש צורך בתיקון.

רוחמה אברהם-בלילא: אני מציעה שנגיש את כל הנושאים כמקשה אחת לקראת תיקון התקנון.

רוחמה אברהם-בלילא: בחנתי את רוב ההצעות שהוגשו אלינו והיו מספר נושאים משותפים.

רוחמה אברהם-בלילא: הנושא הראשון שהציק לכולם היה האם יש צורך להגביל את הנחת הצהרות החוק שמונחות.

רוחמה אברהם-בלילא: בדקתי נתונים מכנסות קודמות ואני אציג אותם - בכנסת הארבע-עשרה הוגשו 2,675 הצעות חוק פרטיות, ובסך הכל התקבלו 138 חוקים.

רוחמה אברהם-בלילא: בכנסת החמש-עשרה הוגשו 4,234 הצעות חוק פרטיות, ובסך הכל התקבלו 235 חוקים, כ-5%.

רוחמה אברהם-בלילא: בכנסת השש-עשרה הוגשו 4,165 הצעות חוק פרטיות ובסך הכל התקבלו 199 חוקים, שהם כ-4.7%.

רוחמה אברהם-בלילא: סברתי שהחיים שלנו בכנסת מתנהלים על פי מכסות, על פי מפתח סיעתי, על פי מכסת זמן דיבור, הצעות חוק, שאילתות, זמני אי אמון וכו'.

רוחמה אברהם-בלילא: שאלתי את עצמי מדוע שלא נבחן את האפשרות להגבלת ההנחה, פי שלוש, פי חמש או פי עשר, אבל שיהיה איזשהו מיכניזם.

רוחמה אברהם-בלילא: סיעות שהתחייבו כלפי הבוחרים שלהן, יפנימו שהן צריכות לתעל את עצמן על פי הנושאים שעליהם דובר.

רוחמה אברהם-בלילא: היום, כחברת כנסת, אני צריכה למלא את הרובריקה בשנתון הסטטיסטי ולהראות שאני המחוקקת המצטיינת בין אם חוקקתי חוקים נכונים או חוקים לא נכונים.

רוחמה אברהם-בלילא: ישנם חוקים שזאת בדיחה שהם מונחים ואני לא מזכירה כלל את העומס הרב שזה מטיל על המחלקה המשפטית ואת העובדה שכל הצעת חוק צריכה להיות מודפסת ב-120 עותקים.

רוחמה אברהם-בלילא: יש לזה השלכות אורך רבות מאד, שיושב ראש הכנסת לשעבר ודאי מכיר אותן יותר טוב ממני.

רוחמה אברהם-בלילא: אני מעלה את הנושא הראשון לדיון היום ונושאים נוספים שהועלו, יידונו בישיבות הבאות.

רוחמה אברהם-בלילא: נושא נוסף הוא נוכחות במליאה ולדעתי הציבור עדיין טועה לחשוב שעיקר העבודה שלנו מתבצעת במליאה.

רוחמה אברהם-בלילא: כשהמליאה ריקה, הציבור לא מודע לעובדה שעיקר העבודה מתבצעת בוועדות, לכן אולי יש לשקול קוורום כזה או אחר.

משה שרוני: מי שלא מופיע במליאה ייקנס.

ראובן ריבלין: אם יהיה קוורום תצטרכי לנעול את כל הישיבות.

רוחמה אברהם-בלילא: לכל שר יש תורנות חודשית ותורנות שבועית והוא יודע שבשעות מסוימות הוא צריך להיות במליאה.

רוחמה אברהם-בלילא: למה שאני, כחברת כנסת, לא אדע שיש לי מחויבות להיות בימים מסוימים ובשעות מסוימות שיושב ראש הסיעה שלי יקבע לי?

רוחמה אברהם-בלילא: הסיעה שלי מחוייבת לשליש הישארות וחברי כנסת יכולים להתחלף ביניהם.

רוחמה אברהם-בלילא: אם סיעה לא קיימה את הקוורום, יהיו סנקציות נגדה, למשל - אני חושבת בקול רם - להוריד לה זמן דיבור, להגביל אותה בהצעות חוק וכו'.

רוחמה אברהם-בלילא: הנושא פתוח לדיון ולמחשבה.

משה שרוני: לקנוס את הסיעה.

רוחמה אברהם-בלילא: בנושא הצעות דחופות לסדר היום - חבריי בוועדה רואים שבכל יום שלישי יש לנו ערעורים כאלה ואחרים.

רוחמה אברהם-בלילא: האם זה נכון?

רוחמה אברהם-בלילא: על אחת כמה וכמה שכאשר ישנם עשרה חברי כנסת שמדברים שלוש דקות, מה יש לאדם השלישי או הרביעי לחדש בשלוש דקות?

רוחמה אברהם-בלילא: מה יכולה כנסת ישראל לעשות בפרק זמן של שלוש דקות למען הנושא החשוב הזה?

יצחק גלנטי: צילום בטלוויזיה.

רוחמה אברהם-בלילא: נושא נוסף שרבים מחברי הכנסת העלו בפניי הוא השאילתות.

רוחמה אברהם-בלילא: לשאילתות ניתן פרק זמן של 45 יום וזה הופך את הנושא ללא רלוונטי.

רוחמה אברהם-בלילא: אנחנו צריכים לחשוב על כלי אחר, ישים יותר, אולי לבטל את השאילתות הישירות ולקבוע שאילתות בעל-פה.

רוחמה אברהם-בלילא: נושא נוסף הוא הליך החקיקה וההסתייגויות לחוק - האם זה נכון?

רוחמה אברהם-בלילא: האם כל חבר כנסת יכול לקבל זמן להסתייגות ולדבר על כל נושא שהוא רוצה?

רוחמה אברהם-בלילא: מכסת הצעות אי האמון בממשלה - גם הנושא הזה עלה והוא פתוח לדיון.

רוחמה אברהם-בלילא: כל אחד יאמר מה דעתו ונראה אם יש טעם לגעת בזה.

רוחמה אברהם-בלילא: אולי צריך לבטל את ה-61 ולעשות אי אמון כפי שהוא היה בעבר?

רוחמה אברהם-בלילא: אני לא יודעת.

רוחמה אברהם-בלילא: מצד שני, יש חברים שמציעים להגביל את זה.

רוחמה אברהם-בלילא: חברי כנסת שמדברים במליאה שלא לנושא - יש סנקציה בתקנון, אבל אני לא חושבת שהיא מופעלת.

רוחמה אברהם-בלילא: האם נכון להסיר את הסנקציה?

רוחמה אברהם-בלילא: אולי לעבות אותה?

משה שרוני: תפקיד יושב ראש הישיבה להפסיק אותו.

רוחמה אברהם-בלילא: נכון.

רוחמה אברהם-בלילא: הנחתי שמונה נושאים לדיון ואני מקווה שעד סוף המושב הזה נגבש בהם דיעה.

רוחמה אברהם-בלילא: אני מציעה שנפתח דיון בסוגיה הראשונה שהיא: האם יש צורך להגביל את הנחת הצהרות החוק?

רוחמה אברהם-בלילא: חבר הכנסת שרוני, בבקשה.

משה שרוני: אני ידעתי שבכנסת ישראל יודעים לתת עבודה לעוזרות הפרלמנטריות ולפקידות, להדפיס ולעשות.

משה שרוני: כשראיתי את הכמויות של הצעות החוק שקיבלתי, זרקתי אותן לפח האשפה.

משה שרוני: מי שרוצה שהצעת החוק שלו תעבוד, שיביא שתי הצעות במקום מאה.

משה שרוני: אנשים צריכים לדעת לפי הסטטיסטיקה שחבל על הזמן של האנשים וחבל על הניירת.

משה שרוני: אלה כספי ציבור וכסף נזרק סתם.

ראובן ריבלין: גם המחלקה המשפטית עובדת שעות.

משה שרוני: כספי ציבור כולל את הכל.

משה שרוני: חברי הכנסת צריכים להבין שלא רק חוקי הכנסת הם החשובים ביותר אלא יש דברים לא פחות חשובים מזה.

משה שרוני: אני חושב שצריך להגביל את חברי הכנסת כי יש הפקרות.

משה שרוני: יש תחרות בין חברי הכנסת ולדעתי צריכה להיות מכסה.

משה שרוני: לא יכולה להיות הפקרות עד כדי כך.

משה שרוני: מי יודע אם חבר כנסת הגיש מאה חוקים?

משה שרוני: מישהו מתעניין בזה?

משה שרוני: חבל על הזמן וחבל על הכסף.

משה שרוני: את הכסף הזה אפשר להפנות לדברים אחרים, יותר חשובים.

רוחמה אברהם-בלילא: תודה.

רוחמה אברהם-בלילא: חבר הכנסת מרגי, בבקשה.

יעקב מרגי: לדעתי צריך ללכת לפי בית הלל, להסתכל על חברי הכנסת הכי פעילים שהיו בחקיקה ולהכפיל את זה אפילו בשתיים כדי למדוד את המכסה לכל חבר כנסת.

יעקב מרגי: המחלקה המשפטית עמוסה וגם שם צריך לעשות בדיקה.

יעקב מרגי: הגשתי קבוצת חוקים מייד עם תחילת המושב של הכנסת, וחוק אחר שלי, שמישהו אחר יש לו בו עניין, הריץ אותו והוא הונח.

יעקב מרגי: אני עסוק, אין לי זמן לנדנד למחלקה המשפטית ואני גם לא אוהב לעשות את זה.

יעקב מרגי: צריך לבחון מסלול שיהיה אחיד והוגן כלפי כולם.

יעקב מרגי: לא ייתכן שחוק שהודפס בשבוע שעבר הונח כבר השבוע על שולחן הכנסת.

יעקב מרגי: במהלך העבודה הפרלמנטרית עולים נושאים חשובים, שנושקים לאיכות השלטון ולשלטון החוק, אבל אם תהיינה מגבלות.

יעקב מרגי: ..

רוחמה אברהם-בלילא: אתה לא מניח את כל הצעות החוק בתחילת המושב.

יעקב מרגי: צריך למצוא את המידתיות ואת מערכות האיזון.

יעקב מרגי: במידה ונקבע שמי שעובר את המכסה אבל יש לו הצעת חוק ראויה, תהיה ועדת ערר שתדון בזה.

משה שרוני: לכל חבר כנסת תינתן אפשרות להגיש חמש הצעות חוק בכל מושב.

רוחמה אברהם-בלילא: תודה.

רוחמה אברהם-בלילא: חבר הכנסת גלנטי, בבקשה.

יצחק גלנטי: נקודת המוצא צריכה להיות קצת שונה.

יצחק גלנטי: האינפלציה האדירה בהצעות החוק הפרטיות מקורה בכך שהתחילו למדוד את חברי הכנסת על פי סטטיסטיקה של מספר הצעות חוק שחבר כנסת מגיש.

יצחק גלנטי: זה, כביכול, ראיה לרמת הפעילות ולמידת הפעילות של כל חבר כנסת.

משה שרוני: ולרמת החוקים שמגישים.

יצחק גלנטי: יכול להיות שכתוצאה מזה רמת החוקים נופלת ולא עולה.

יצחק גלנטי: אני חושב שצריך לשנות את המדד הזה בכלל או לפסול אותו על הסף.

יצחק גלנטי: אם זה הגורם לתוצאה, נחסל את הגורם או נשנה אותו כך, שהוא יוריד את הכמות הזאת.

רוחמה אברהם-בלילא: יושבת ראש הכנסת נכנסה ואני מקדמת אותה בברכה לדיון.

רוחמה אברהם-בלילא: אני רוצה לעדכן את יושבת הראש ולומר שבוועדת הכנסת, באחד מדיוניה, הועלה רעיון שמידי יום שלישי נתכנס בין השעות שתיים לארבע ונדון בכלים הפרלמנטריים הקיימים - האם צריך לשנות, להוסיף או לגרוע מהם?

רוחמה אברהם-בלילא: קיבלתי מכתבים מחברי הוועדה ומצאתי מכנה משותף ביניהם, כאשר עיקר הבעיות מתבטאות במספר תחומים.

רוחמה אברהם-בלילא: הראשון הוא כל מה שקשור בהנחות הצהרות חוק.

רוחמה אברהם-בלילא: בדקתי מה היה בכנסות קודמות והתברר שרק כ-5% מכלל הצהרות החוק שהוגשו, התקבלו ונכנסו לספר החוקים של מדינת ישראל.

רוחמה אברהם-בלילא: הצעה נוספת היתה בנושא השאילתות - האם פרק זמן של 45 יום הוא רלוונטי או לא?

רוחמה אברהם-בלילא: האם יש טעם להפוך את כל המוסד רק לשאילתות בעל-פה?

רוחמה אברהם-בלילא: נושא נוסף שכל יושבי הראש מרגישים אותו הוא נוכחות במליאה - האם יש לקבוע קוורום במליאה של חברי כנסת, כך שכל סיעה תהיה מחויבת ששליש מחבריה יהיו נוכחים?

רוחמה אברהם-בלילא: ואם שלוש פעמים הם לא יהיו נוכחים, יוטלו סנקציות על הסיעה - זה קו למחשבה.

רוחמה אברהם-בלילא: הצעות דחופות לסדר היום - מתקבלות עשרות הצעות דחופות, כאשר 10 חברי כנסת מגישים הצעה באותו עניין.

רוחמה אברהם-בלילא: מה יש לדובר הרביעי לחדש בשלוש דקות?

רוחמה אברהם-בלילא: הליך החקיקה וההסתייגויות - כן לדבר לעניין?

רוחמה אברהם-בלילא: לא לדבר לעניין?

רוחמה אברהם-בלילא: אם חבר כנסת לא מדבר לעניין, גברתי, זכותך להעיר לו.

רוחמה אברהם-בלילא: עד כמה זה מיושם?

רוחמה אברהם-בלילא: מכסת אי אמון - האם להוריד מ-61?

רוחמה אברהם-בלילא: גם זה נושא לדיון.

רוחמה אברהם-בלילא: את הדיון הזה פתחנו בסוגיה הראשונה והיא הגבלת הנחת הצהרות החוק וחברי הכנסת שרוני ומרגי.

רוחמה אברהם-בלילא: חבר הכנסת גלנטי הופסק באמצע דבריו.

רוחמה אברהם-בלילא: נאמר שיש כרגע לשקול את הגבלת ההנחה הזאת ואין ספק שזה יוריד עומס מהמחלקה המשפטית ומהתקציב של הכנסת.

רוחמה אברהם-בלילא: היום כל חבר כנסת 120 הצהרות חוק, שלאף אחד אין שום כוונה ליישם אותן אלא רק להוכיח שהוא חבר כנסת מצטיין מעצם העובדה שהוא הניח הצעות חוק.

דליה איציק: ברשותכם, למדתי מרובי ריבלין שאף פעם אל תחוקק חוק שהוא טוב לאופוזיציה ורע לקואליציה כי היום אתה פה ומחר אתה שם.

דליה איציק: אתה יכול להגן על הצעת חוק, שהיא הצעה עניינית טהורה, ואיננה קשורה למצב.

דליה איציק: לכן ההסכמה כאן מאד חשובה ואסור שהיא תיעשה בהצבעה.

דליה איציק: אני מברכת אותך על הדיון הזה כי אני חושבת שהוא צריך להתקיים בהסכמה של מרבית חלקי הבית, כי הבית הזה הוא של כולם.

דליה איציק: אין ספק שיש כמה דברים שהם טעוני תיקון ואני יודעת שהדוח הסטטיסטי מאיים מאד על חברי הכנסת.

דליה איציק: אני זוכרת שהיועצים שלי היו ממלאים מהר מהר שאילתות, גמרו את המכסה והם מסודרים.

דליה איציק: כך גמרנו עניין.

דליה איציק: בוודאי שחבר כנסת לא נמדד בכמה הצעות חוק הוא מגיש, אבל הוא נמדד כך בציבור כי ברגע שהדוח הזה יוצא החוצה וכך חושבים, משוכנעים שזה כך.

דליה איציק: זה לא אומר שום דבר כי לפעמים חבר כנסת הוא מצוין וגם מגיש את המקסימום ולהיפך.

דליה איציק: גם אני עצמי מתייעצת עם אנשים שמחוץ לבית ויש להם נסיון.

דליה איציק: אני רוצה להתייעץ עם המזכיר ועם סגני המזכיר, שיש להם נסיון רב שנים, על מנת לדון במחשבות שלי, שאני מעלה על הכתב.

דליה איציק: אין ספק שצריך להיות שינוי.

דליה איציק: בא לכאן נשיא טורקיה.

דליה איציק: .. אלף כבאים לא יצליחו לכבות מצב בו יש יום לזכר הרצל ונמצאים במליאה נשיא המדינה וארבעה חברי כנסת.

דליה איציק: יש לי סיוטים מזה.

דליה איציק: אחר כך לא נוכל להסביר את זה לעולם.

ראובן ריבלין: זכיתי בקריקטורה הכי יפה ב'הארץ' בגלל זה - אני והרצל יושבים בסעודה האחרונה, רק אני והוא.

דליה איציק: יש לי סיוטים מזה.

דליה איציק: אני רוצה יחד אתכם לשרוד גם את כל ימי המליאה - יום הרצל, יום הזכרון, יום השואה, יום החייל, יום איכות הסביבה וכן הלאה.

דליה איציק: יש יום לקשיש, ובאמת יש לזה הצדקה, אבל אני חוששת מאד כי זה נראה נורא וזה עושה נזק אדיר.

דליה איציק: אני גם רואה את המכתבים שאנשים כותבים לי על כך שהיו ארבעה חברי כנסת במליאה.

דליה איציק: אני כל הזמן מתנצלת ואומרת - זה לא נכון, הם היו כאן, הם היו שם, בדקתי את תלונתך ונמצאו 96 חברי כנסת באותו יום במשכן.

דליה איציק: איך אפשר להסביר את זה?

דליה איציק: צריך לראות מה עושים עם ערוץ הכנסת במובן זה שהוועדות עצמן יבואו לידי ביטוי.

דליה איציק: הציבור לא יודע שעיקר הוועדות נעשית בוועדות.

דליה איציק: הציבור בבית מסתכל על המליאה והוא בטוח שאנחנו חבורה של מובטלים, אבל זה לא נכון.

דליה איציק: חבר כנסת, אם הוא חבר כנסת טוב, עובד מאד קשה.

דליה איציק: גם בנושא העוזרים הפרלמנטריים צריך לעשות שינוי.

דליה איציק: הם צריכים לעבור קורס בן 3-4 חודשים.

דליה איציק: לעוזר פרלמנטרי אין מושג איך להיות דובר.

דליה איציק: למה שיהיה לו?

דליה איציק: הוא סטודנט ואין לו מושג.

דליה איציק: איך הוא יהיה גם דובר אם אתה לא נותן לו קורס?

דליה איציק: יש לנו כסף, אפשר לעשות את זה, זה בסדר, זה חלק מכלי העבודה שצריך לתת לחברי הכנסת.

דליה איציק: אני רק רוצה לבדוק את עצמי קודם כל, אם אני אומרת דברי הגיון.

דליה איציק: אני כותבת עכשיו תכנית ואני אשב עם האנשים הרלוונטיים.

דליה איציק: לא קורה הרבה שיושב ראש כנסת גם נשאר חבר כנסת והיחסים האישיים שלי עם רובי כל כך טובים, הוא עוזר לי מאד.

דליה איציק: אני בהחלט מתכוונת לשבת יחד אתכם ואני מאד מברכת על הדיון.

רוחמה אברהם-בלילא: תודה.

רוחמה אברהם-בלילא: חבר הכנסת גלנטי, בבקשה.

יצחק גלנטי: תודה רבה.

יצחק גלנטי: אני חושב שאמרת דברים רבים של טעם, אבל צריך לרדת לרמה הביצועית של הדברים.

יצחק גלנטי: אמרתי שהאינפלציה בהגשת ההצעות, לדעתי, היא תוצאה ישירה של הסטטיסטיקות שמתפרסמות לציבור הרחב.

יצחק גלנטי: אולי צריך לסגור את הסטטיסטיקות האלה כסודיות לפרסום לחברי הכנסת בלבד.

רוחמה אברהם-בלילא: וזה יישאר רק בקרב חברי הכנסת.

יצחק גלנטי: אני קצת נאיבי.

אריה האן: יש נוסחה שאומרת שבכנסת שלושה אנשים שומרים סוד כששניים מהם מתים.

יצחק גלנטי: אני בהחלט חושב שהיה הרבה יותר נכון לצלם בערוץ 99 אי שם בפינה, בצד, את לוח הנוכחות של חברי הכנסת במשכן.

יצחק גלנטי: לדעתי זה עשוי להיות הרבה יותר יעיל מאשר להציג את המליאה ריקה.

רוחמה אברהם-בלילא: אפשרנו לערוץ הכנסת להיות נוכח בוועדות השונות והשבוע, תודה לאל, זה עבד בהצלחה.

רוחמה אברהם-בלילא: עמדנו בשינויי לוחות הזמנים בוועדות וחברי הכנסת, שאני בודקת את הנוכחות שלהם בוועדות, די עמדו בזה.

דליה איציק: אני התנגדתי לערוץ הכנסת, אבל מהפחד מרובי ומהאהבה אליו לא היבעתי את דעתי בקול רב.

דליה איציק: אני לא מופיעה שם בכלל, ואני חושבת שלא הופעתי אף פעם, אבל הוא הולך ומתברר כערוץ שיש לו פוטנציאל.

יצחק גלנטי: רבים מן האזרחים צופים היום בערוץ הכנסת.

יצחק גלנטי: אני מקבל הרבה מאד פידבק בנושא הזה ויש להתייחס ברצינות לערוץ הזה.

יצחק גלנטי: הצעות החוק המרובות, לא רק המשקל שלהן בכמות הנייר שחבר הכנסת שרוני לא יכול להרים, אלא הוא נמדד גם בזמן שכל חבר כנסת מקדיש לאותן הצעות חוק, ולו על קצה המזלג כדי לפחות לראות מה עומד על סדר היום.

יצחק גלנטי: זה מדהים, זה המון זמן.

יצחק גלנטי: אם מישהו רוצה להתייחס לזה ברצינות, הוא לא עומד בזה.

יצחק גלנטי: מעבר לזה, אותן הצעות חוק, בטרם היותן בכנסת, נמצאות ברובן בוועדות וזה עומס אדיר על הוועדות.

רוחמה אברהם-בלילא: אתה בעד הגבלה?

יצחק גלנטי: בלי ספק.

יצחק גלנטי: אם נקבל את ההצעה להגביל את כמות ההצעות לחמש הצעות לחבר כנסת, כבר אנחנו עומדים על 600 הצעות חוק.

גדעון סער: חמש הצעות חוק?

משה שרוני: לשנתיים.

רוחמה אברהם-בלילא: גדעון, לא היית כאן כשהצגתי את הנתונים.

יצחק גלנטי: גם כך מדובר כבר על 600 הצעות חוק לשנה.

גדעון סער: שרים לא מגישים ויושב ראש הכנסת לא מגיש.

יצחק גלנטי: הוצגו נתונים - בכנסת הארבע-עשרה התקבלו בסך הכל 138 הצעות חוק.

גדעון סער: תראה של מי, איך זה מתפלג.

רוחמה אברהם-בלילא: זה לא משנה.

גדעון סער: בוודאי שזה חשוב.

יצחק גלנטי: בכנסת החמש-עשרה התקבלו 235 הצעות ובכנסת השש-עשרה התקבלו 199 הצעות.

גדעון סער: אתה לא סופר כמה עברו בקריאה ראשונה.

רוחמה אברהם-בלילא: בכנסת הארבע-עשרה הוגשו 2,675 הצעות חוק, עלו לדיון מוקדם 605 הצעות והתקבלו 138 חוקים.

רוחמה אברהם-בלילא: בכנסת החמש-עשרה הוגשו 4,234 הצעות חוק, 913 הצעות עלו לדיון מוקדם ובסופו של דבר התקבלו 235 חוקים.

רוחמה אברהם-בלילא: מסך כל ההצעות שמועלות אנחנו מדברים על 20% שעולות לדיון מוקדם וכ-5% מהצעות החוק מגיעות לספר החוקים של מדינת ישראל.

רוחמה אברהם-בלילא: אם 20% מההצעות עולות לדיון מוקדם, נלך על 30%, 40% הצעות שיניחו.

יצחק גלנטי: זה אומר ש-95% מההצעות האלה הן סתם.

גדעון סער: מה זה סתם?

גדעון סער: אין לי רוב וזה לא עובר.

יצחק גלנטי: מכאן שגם 600 הצעות חוק לקדנציה הן הרבה מעל ומעבר לאותו מקסימום שהיה בעבר, ומגיע ל-235 הצעות שעברו.

יצחק גלנטי: המון זמן של חברי כנסת, של ועדות, של מליאה הולך לאיבוד.

יצחק גלנטי: זה לא נמדד רק בניירת אלא גם בזמן והזמן הזה, לדעתי, יקר הרבה יותר מהניירות.

יצחק גלנטי: אין לי ספק שאם יותר חברי כנסת יתפנו מהדברת שקיימת בוועדות, הם יהיו יותר במליאה.

גדעון סער: הגישה פה היא להגביל את הצעות החוק, להגביל את ההצעות הדחופות, להגביל את הצעות אי האמון ולהגביל את השאילתות.

רוחמה אברהם-בלילא: זאת שמיעה סלקטיבית לחלוטין.

ראובן ריבלין: יושבת ראש הכנסת הנכבדה, יושבת ראש הוועדה, אנחנו בכנסת השבע-עשרה ו-16 כנסות לפנינו הסתדרו עם התקנון.

ראובן ריבלין: התקנון נוצר עם הגיון מסוים וצריך לשים לב להגיון לפני שמשנים אותו, אם כי שינויים וחידושים הם דברים חשובים ביותר בכל מערכת, בוודאי בכנסת נוכח כל הדברים החדשים שבאים אלינו.

ראובן ריבלין: השקיפות בכנסת היום היא כזאת, שכל אדם רואה את הכנסת מסביב לשעון בכל רגע שירצה.

ראובן ריבלין: ברוב הדברים יש הגיון.

ראובן ריבלין: פרלמנט הוא קודם כל מקום בו כל אדם שנשלח על ידי הציבור לומר את דברו.

ראובן ריבלין: כבר הייתי עם אנשים שהיו בקואליציה, והם חשבו כפי שחושבת הקואליציה גם כאן.

ראובן ריבלין: לאחר מכן הם היו באופוזיציה ואז הם יבואו ויילחמו נגד כל דבר שחושבים כאן, משום שיש הגיון בפרלמנט לאפשר לכולם להביע את דברם.

רוחמה אברהם-בלילא: תן לקואליציה פי שלוש ולאופוזיציה פי שש.

ראובן ריבלין: כשהיינו בקואליציה היינו אומרים לחברינו בקואליציה אל תדברו, תקצרו.

ראובן ריבלין: בשנות חברותי בכנסת במשך חמש כנסות הגשתי בעצמי כ-70 הצעות ובערך 47 מהם עברו קריאה ראשונה לפחות.

ראובן ריבלין: בכנסת האחרונה היו אלופי חקיקה, שניים מהם לא נבחרו במפלגתם, אחד נבחר במפלגתו במקום הלפני אחרון ברשימה שנכנסה, כלומר אל תתפעלו מכך שבני אדם מפציצים.

ראובן ריבלין: יש כאן שלושה חברי כנסת - דוד טל, זהבה גלאון ויואל חסון, שגם אם מהיום עד סיום הכנסת השבע-עשרה במשך חמישה ימים בשבוע נדון רק בהצעות החוק שלהם, בלי אף פגרה - שבת וחגים אני לא כולל - לא נספיק לדון בהן אפילו בשתי קריאות, לא בארבע קריאות.

ראובן ריבלין: זה אמצעי ביטוי פרלמנטרי.

ראובן ריבלין: הצהרת חוק היא לא דבר פסול.

ראובן ריבלין: יש חוקים שאנחנו מגישים על מנת שהממשלה תפיל, כדי לבוא ולומר - שימו אותנו בממשלה.

ראובן ריבלין: אנחנו מגישים הצעות חוק כדי להראות לציבור כמה טעינו קודם וכמה נהיה טובים אחר כך.

ראובן ריבלין: קראתי היום מאמר של שר האוצר על אמירה לגבי הצעת חוק של אחת מחברות הכנסת במפלגתו וברור לי שהוא לא היה אומר את זה כשהוא היה באופוזיציה.

ראובן ריבלין: רבותי, יש חוקים בפרלמנט שבאים לשרת את הדמוקרטיה והם מטרידים כי הדמוקרטיה היא נודניקית.

ראובן ריבלין: יש חוקים, ששמנו להם מחסום, כי אם אנחנו רוצים לעשות פיליבסטר, התקנון מאפשר את זה.

ראובן ריבלין: אלא מה?

ראובן ריבלין: יש סעיף חילוץ.

ראובן ריבלין: בכל מקום יש סעיפי חילוץ כדי שכאשר מגזימים או מגדישים את הסאה, יכול הרוב לבוא ולומר: לא רק זכותי למשול אלא גם חובתי למשול ואל תבלבלו את המוח.

ראובן ריבלין: יש ויסות.

משה שרוני: בבוקר היה כאן קרקס מדראנו, ואני אומר את זה בכל הכנות.

משה שרוני: אין תרבות הקשבה ואין תרבות דיבור.

משה שרוני: יש גבול לכל דבר.

ראובן ריבלין: חבר כנסת נבחר על מנת לחוקק חוקים.

ראובן ריבלין: היה פעם חבר כנסת מעולה, הוא היה אפילו סגן שר, שהיה מדבר על הצעת חוק שלו והייתי יושב ראש הישיבה.

ראובן ריבלין: ראיתי את הקושי שלו להסביר את החוק משום שהכינו לו את מה שהוא צריך לומר.

ראובן ריבלין: אמרתי לו: קראתי את החוק שלך ואפילו לא חלמתי להצביע בעדו, אבל אם תסביר לי את החוק שלך, אני אצביע בעדו.

ראובן ריבלין: הוא אמר: אני מבין שאתה לא תצביע.

ראובן ריבלין: יש ויסות.

ראובן ריבלין: בימי רביעי יכולים להגיש הצעות חוק והצעות רגילות לסדר לפי מכסה שנותנים לסיעות.

ראובן ריבלין: אני בעד להפחית את המכסה.

ראובן ריבלין: אני לא בעד הגבלה של חברי כנסת.

ראובן ריבלין: אמר המשורר: לא רוצים לישון, רוצים להשתגע.

ראובן ריבלין: שישתגעו.

ראובן ריבלין: מי שרוצה להשתגע, שישתגע.

רוחמה אברהם-בלילא: גם בשגעון צריכה להיות מסגרת.

ראובן ריבלין: יש ויסות.

ראובן ריבלין: אני צריך לחכות בתור ואני נמצא בסיעה שיש בה שני חלקים - מנהיגים וחברי כנסת.

ראובן ריבלין: אני חברי הכנסת.

ראובן ריבלין: ההשתתפות של חברים בכנסת הזאת הרבה יותר טובה.

דליה איציק: זאת ההתחלה.

ראובן ריבלין: בכנסת הקודמת היו חברים בסיעה שלי שאמרו לי: אני רוצה לדבר בארבע.

ראובן ריבלין: שאלתי למה אתה רוצה לדבר עכשיו?

ראובן ריבלין: נאמר לי: יש לי התחייבויות בחמש.

ראובן ריבלין: הייתי אומר להם: רבותי, כל כך רציתם להיבחר לכנסת, הרי התחננתם.

ראובן ריבלין: עכשיו אתם בכנסת ואתם רוצים ללכת?

ראובן ריבלין: לכן אני אומר שלא נזדרז בעניין הזה.

ראובן ריבלין: אני בהחלט חושב שאפשר להפחית את הקווטה של ימי רביעי.

ראובן ריבלין: תראו איזה ויסות יש לנו בהצעות לסדר.

ראובן ריבלין: כל שבוע מגישים כ-60 הצעות דחופות לסדר.

ראובן ריבלין: מתקבלות חמש וכ-20 חברים משתתפים בדיון בהן.

ראובן ריבלין: הגבלנו את עצמנו בהצעות לסדר לחמש עד שש.

ראובן ריבלין: כאשר באים לוועדה ומגישים ערעורים - שמור לי ואשמור לך - צריך לבטל את זה.

ראובן ריבלין: צריך לומר שמרגע שהחליטה הנשיאות על חמישה נושאים ורוצה מישהו לערער, יבוא ויאמר במקום איזה סעיף ואז יקבל את אישור החברים.

ראובן ריבלין: יש כל מיני דברים שאנחנו צריכים לתקן, למשל פטפוטים מעל הבמה בעניינים שאינם נוגעים לדבר, יש בהם לפעמים חשיבות כי כך חבר הכנסת בא לידי ביטוי, אבל התקנון מאפשר ליושב ראש הישיבה, כאשר כלו כל הקיצין, לבוא ולומר: רד מהבמה, אתה לא מדבר לעניין, או להשתיק לו את הרמקול.

ראובן ריבלין: יש מקומות שבהם אנחנו מקפידים, למשל, כאשר התקנון מאפשר רק לאחד להתנגד בהצעה טרומית, לא נותנים למישהו להתנגד התנגדות סרק.

ראובן ריבלין: אלה דברים שיצרנו.

ראובן ריבלין: אני בהחלט חושב שיכולות להיות רביזיות.

ראובן ריבלין: אל תגעו בעניין השאילתא בכתב.

ראובן ריבלין: אני יודע ששרת התקשורת, שרת המסחר והתעשיה, היתה מקפידה על כך שבכל פעם היא עונה על השאילתות בזמן.

ראובן ריבלין: שר שלא עונה, אחרי 21 יום כותב לו יושב ראש הכנסת מכתב ואם הוא עומד במריו 42 יום, מודיעים לו שכל בקשה שלו הקשורה בכנסת לא תיענה בכלל.

יצחק גלנטי: נוריד את זה ל-21 יום.

דליה איציק: אם מגיעים לשעה כזאת, יש סמכות?

ראובן ריבלין: בוודאי.

ראובן ריבלין: הסמכות היא מכוח הסמכות השיורית שיש ליושב ראש הכנסת.

ראובן ריבלין: זאת הסמכות הכי גדולה שיש.

ראובן ריבלין: יכול להיות שהוא לא צודק אבל כתוב כך: 1.

ראובן ריבלין: יושבת ראש הכנסת תמיד צודקת.

ראובן ריבלין: 2.

ראובן ריבלין: כשיושבת ראש הכנסת אינה צודקת, ראה סעיף 1.

ראובן ריבלין: זאת הסמכות השיורית.

ראובן ריבלין: דרך אגב, ועדות הכנסת למדו את זה.

ראובן ריבלין: יובל שטייניץ התחיל להפעיל את זה עד שפתאום הוא ראה, כמו עכבר ששאג, שהוא שואג כמו אריה והתחיל להיבהל מעצמו, אבל אני מוכרח לומר שליצמן עושה את זה לתפארת.

ראובן ריבלין: אני בטוח ששרוני שיפר את זה אפילו בלי לדעת.

ראובן ריבלין: המערכות הפרלמנטריות והפיקוח שלהן הולך וגובר היום לתפארת הכנסת.

ראובן ריבלין: קוורום בכנסת יהפוך את העניין למצב בו נהיה במצב מגוחך.

ראובן ריבלין: צריך להביא תגובה ציבורית.

ראובן ריבלין: יש אנשים שרואים במי שמופיע בכנסת אדם שאינו פוליטיקאי וראוי לשמש כמנהיג.

ראובן ריבלין: יש אנשים שמתעלמים מהכנסת.

ראובן ריבלין: אני מכיר ראשי ממשלה שהגיעו לכנסת, כמעט לא היו בכנסת, זלזלו בכנסת ולאחר מכן, כשהם רצו לחזור, הם למדו עד כמה הכנסת חשובה.

ראובן ריבלין: זה הכוח.

ראובן ריבלין: כשיש הצעות לסדר ואני יכול לשמוע מהחדר שלי את מה שאומרים החברים, מה אכפת לי מה אומר הציבור?

ראובן ריבלין: יש דברים שצריך להסביר לציבור בצורה הברורה ביותר.

ראובן ריבלין: אלה דברים שבאים לדיבור על מנת להביא את דעתם של חברים ושל סיעות בנושאים הנוגעים לסדר היום שלנו, אבל החשיבות של הופעתם לא כל כך גדולה.

ראובן ריבלין: בוודאי שאי אפשר לעשות כינוס מיוחד של הכנסת כשבאים שלושה או ארבעה.

ראובן ריבלין: זאת בושה.

דליה איציק: מה היית מציע?

ראובן ריבלין: אולי צריך לבטל את זה בכלל.

קריאה: אפשר לעשות את זה בוועדות ולא במליאה.

ראובן ריבלין: קוורום פוגע בחסינות חברי הכנסת.

ראובן ריבלין: קוורום בא לפאר את שם הכנסת והכנסת צריכה להביא לידי מצב בו הציבור יידע מי האנשים שלא באים.

ראובן ריבלין: גדולי המדינאים בארץ מעולם לא יושבים בכנסת.

ראובן ריבלין: הם לומדים לעשות את זה רק כשהם יושבי ראש האופוזיציה.

ראובן ריבלין: זה המצב.

ראובן ריבלין: חשבתי, למשל, על דבר פנטסטי ויכול להיות שאולמרט יסכים לזה כי הוא היה פרלמנטר הרבה שנים.

ראובן ריבלין: מזכיר הכנסת הציע בפעם הקודמת, הצעתי את זה לאריק שרון והחברים שכנעו אותו שלא להיענות לבקשתי.

ראובן ריבלין: באנגליה יש כל שבוע ישיבה שבה כל הממשלה מופיעה.

אריה האן: גם בקנדה.

ראובן ריבלין: בישיבה הזאת אתה יכול לשאול כל שאלה שאתה רוצה.

ראובן ריבלין: אתה קובע את הנושאים וראש הממשלה קובע: עכשיו יענה שר הביטחון ועכשיו יענה שר אחר.

דוד אזולאי: זה היה לגבי שרים, לא לגבי כל הממשלה.

ראובן ריבלין: דובר על שבעה שרים.

דליה איציק: אתה לא חייב כל שבוע.

דליה איציק: זה יכול להיות גם פעם בחודש.

ראובן ריבלין: נתחיל בפעם בשבוע ונגיע ממילא לפעם בחודש.

ראובן ריבלין: לגבי הצעות חוק, היו הרבה הצעות חוק שאוחדו.

רוחמה אברהם-בלילא: האם אתה מסכים לכך שחלק ניכר מהצהרות החוק שמוגש הן הצהרות טובות מאד ויש לקדם אותן?

רוחמה אברהם-בלילא: האם כל שאר הצהרות החוק לא מפריעות בדרך לאותן הצהרות החוק החשובות להתקדם בגלל העומס על הלשכה המשפטית?

ראובן ריבלין: ברגע שאת עושה צנזורה את מגבילה את חברי הכנסת.

רוחמה אברהם-בלילא: לא, הם יגישו הצעות חוק ענייניות ולא סתם.

ראובן ריבלין: אם תאמרי לי שבקדנציה אחת אני יכול להגיש 40 הצעות חוק, אני לא אצליח למלא אפילו חצי.

רוחמה אברהם-בלילא: עד 30, מה זה משנה?

ראובן ריבלין: אדם רציני מתייחס להצעת החוק שלו ומכין אותה בעצמו, ולא נותן אותה למחלקה המשפטית, שמתחילה לעבד את זה.

ראובן ריבלין: אני יכול לכסות קווטה, אבל פתאום מתעורר נושא שבאמת צריך להגיש בו הצעת חוק.

רוחמה אברהם-בלילא: תהיה ועדה מיוחדת.

ראובן ריבלין: זאת הגבלת חבר הכנסת במילוי תפקידו.

ראובן ריבלין: סיעת מרץ הגיעה עד היום ל-25% מהצעות החוק.

ראובן ריבלין: .. על פי עבודתה של זהבה, גם ברמת החוקים שנתקבלו, הייתי בוחר בה במקום הראשון במרץ.

ראובן ריבלין: רבותי, לא הייתי מגביל את הצעות החוק.

דליה איציק: למה?

ראובן ריבלין: כי זה כאילו את אומרת לחבר הכנסת שאת פוגעת בחסינותו כמחוקק.

ראובן ריבלין: הוא נבחר על מנת לחוקק חוקים.

ארבל אסטרחן: כשקבעת את המספר של החוקים שהוא יכול להעלות, את ההגבלה המהותית כבר עשית.

ראובן ריבלין: אנחנו צריכים להגביל מבחינת היכולת של הכנסת להתמודד ולכן באה רמה של הקווטה השבועית של הסיעות עצמן.

ראובן ריבלין: יש אנשים רגועים, ובסיעת הליכוד, שבה כולם שרים ומזכירי ממשלה, אני יכול להגיש הצעת חוק כמעט כל שבוע.

דליה איציק: למה בכל זאת לא נכון להגביל?

ראובן ריבלין: ברגע שחבר כנסת הגיש הצעת חוק הוא מפרסם אותה.

רוחמה אברהם-בלילא: אנחנו משחקים ב'נדמה לי'.

ראובן ריבלין: יש הרבה אנשים, שגם כאשר הם מגישים הצעת חוק טובה, העיתונאים לא מסתכלים עליה.

דליה איציק: זה מכריח את חבר הכנסת לחשוב על סדר העדיפויות.

דליה איציק: אם יש לי אפשרות להגיש רק 20 הצעות חוק, למשל, אני יודעת שיש הצעת חוק מסוימת שחשובה לי ואני נלחמת עליה, אני נאבקת עליה.

ראובן ריבלין: אני מקבל מכתבים ובהרבה מהם אני מוצא דרך שבה אני יכול להשתמש בכלים הפרלמנטריים שלי.

ראובן ריבלין: אם יתנו לי להגיש רק 20 הצעות חוק, יכול להיות שבשבוע אחד אני אסיים את כולן, ואז אני לא אעבוד כל השנה?

ראובן ריבלין: אני חושב שהכלים הפרלמנטריים ניתנו לחבר הכנסת כדי למלא את תפקידו.

ראובן ריבלין: יש אנשים שמשתמשים בכלים האלה בלי לדעת אפילו מה הם הניחו על שולחן הכנסת.

רוחמה אברהם-בלילא: אולי הסנקציה הזאת כן תלמד אותם?

ראובן ריבלין: הייתי מעמיד אותם במבחן וכל אחד שרוצה להגיש הצעת חוק, שיסביר אותה.

ראובן ריבלין: אז תצמצמי את הצעות החוק ל-5% מראש.

ראובן ריבלין: שיסביר חבר הכנסת ליושבת ראש הכנסת מה הוא רוצה.

ראובן ריבלין: תמני נציב בדיקה.

משה שרוני: צריכה להיות אלימינציה.

ראובן ריבלין: ודאי, אין על זה ויכוח, אבל לפעמים, כאשר אתה עושה אלימינציה, אתה יכול לפגוע בעיקר וזה לא טוב.

רוחמה אברהם-בלילא: תודה.

רוחמה אברהם-בלילא: חבר הכנסת דוד אזולאי, בבקשה.

דוד אזולאי: על דבריו של רובי אפשר לומר שמה שרואים משם לא רואים מכאן.

דוד אזולאי: הוא דיבר דברי טעם וכולנו מכירים את זה, כל אחד מזווית אחרת.

דוד אזולאי: אני רוצה להתייחס לנושא הנוכחות במליאה.

דוד אזולאי: אני חושב שנעשה עוול להרבה חברי כנסת, שנמצאים כאן מבוקר עד ערב ואפשר לבדוק את הנוכחות שלהם.

דליה איציק: אתם מצוינים.

דוד אזולאי: למה לשבת במליאה אם אני יכול לשבת בחדר שלי ולראות מה שקורה במליאה?

רוחמה אברהם-בלילא: אפשר שתקבל מיושב ראש הסיעה שלך דף תורנות ובו יש חובה שעל פיה שליש מחברי הכנסת חייבים להיות במליאה.

רוחמה אברהם-בלילא: אם אתה לא יכול להיות באותו יום, תתחלף עם חבר כנסת אחר.

דוד אזולאי: בקדנציה הקודמת, כשהיינו באופוזיציה, העליתי את ההצעה הזאת בסיעה שלי ואמרתי: רבותי, אסור להפקיר את המליאה כאנשי אופוזיציה כי לפעמים אנחנו עושים תרגילים פרלמנטריים, מארבים, אבל אני לא יכול לכפות את זה על החברים.

דליה איציק: אני מבינה את מה שאתה אומר כי אני הייתי יושבת ראש סיעה וגם אני לא יכולתי לכפות את זה על החברים שלי, אבל עם זאת, אם היית אומר לחבר כנסת: אם אתה לא במליאה כך וכך ימים או שעות שנחשב, נוריד לך מהמשכורת, מה היה קורה?

רוחמה אברהם-בלילא: נוריד לך מזמן הדיבור שלך, נוריד לך מהצעות החוק שלך וכו'.

יצחק גלנטי: זאת סנקציה לעניין.

ארבל אסטרחן: על חוסר נוכחות בבניין אפשר להוריד מהמשכורת.

דליה איציק: אפשר להחליט את זה גם על מי שלא יהיה במליאה.

רוחמה אברהם-בלילא: ירדנה אומרת שבעבר היתה משמעת סיעתית בליכוד ומי שלא היה, הופעלה נגדו סנקציה.

ירדנה מלר-הורוביץ: או שהוא דיבר נגד הסיעה או הצביע נגד הסיעה.

דוד אזולאי: לדעתי צריכה להיות על זה הסכמה והבנה מבלי לעגן את זה בתקנון, לפחות בשלב ראשון.

דוד אזולאי: הסיעות תחייבנה תורנות ביניהן ונקבע אם זה שליש או אחוז כזה או אחר.

דוד אזולאי: אני מציע לא לעגן את זה בתקנון בשום אופן.

רוחמה אברהם-בלילא: אנחנו יכולים להחליט שבמושב החורף הבא תמליץ ועדת הכנסת בפני ראשי הסיעות לקיים תורנות בקרב חברי הכנסת.

רוחמה אברהם-בלילא: והיה והתורנות הזאת מתבצעת ויש קוורום במליאה, מבלי לעגן את זה בתקנון, הכל בסדר.

דליה איציק: איך את מגדירה קוורום?

רוחמה אברהם-בלילא: שליש.

רוחמה אברהם-בלילא: אני מתכוונת למכסה של שליש.

רוחמה אברהם-בלילא: כל סיעה תדאג למכסה של שליש מחבריה, בשעות שהמליאה עובדת.

רוחמה אברהם-בלילא: נעשה את זה במושב החורף הבא ואם זה לא יצליח, נתכנס שוב ונקבע את זה בתקנון.

דליה איציק: אין דומה מכסה של שליש למפלגה שהיא בקואליציה למפלגה שהיא באופוזיציה.

רוחמה אברהם-בלילא: שליש מחברי הכנסת.

דוד אזולאי: השרים יכולים לטייל וחברי הכנסת יצטרכו למלא את המכסה.

דוד אזולאי: סיעת הגמלאים, למשל, יש לה שני שרים ויישארו חמישה חברי כנסת.

דוד אזולאי: מעבר לכך שאחד מהם הוא יושב ראש ועדה, הוא יצטרך לתת עוד כמה ימים במליאה.

דוד אזולאי: אפשר לנסות את זה, אבל בשום אופן לא לעגן את זה בתקנון.

דוד אזולאי: עכשיו זה שליש ואחר כך התקשורת תגיד - 40 חברי כנסת זה לא מספיק ואנחנו ניגרר תמיד אחרי התכתיב של התקשורת.

דליה איציק: יושב פה המזכיר והסגנים ואין פעם אחת שבה אני פותחת את הישיבה בארבע ויש נוכחות.

דליה איציק: ..

דליה איציק: מחר מגיע לכאן נשיא מסויים ואני לא מקיימת את הטקס ב-11 כי אני יודעת שיהיו בשעה הזאת אנשים.

דליה איציק: זה נורא.

דליה איציק: כך זה כל יום.

דליה איציק: היה יום נעמי שמר, היו ימים אחרים וזה נורא.

דליה איציק: מוכרחים לפתור את הבעיה הזאת.

רוחמה אברהם-בלילא: זאת לא בושה לקחת את זה כחלק ממחויבותו של חבר כנסת.

דוד אזולאי: אם אותו חבר כנסת לא נמצא בכלל בבניין, את צודקת, אבל הוא נמצא בבניין.

דוד אזולאי: הוא עובד.

דוד אזולאי: הוא לא נמצא במליאה.

רוחמה אברהם-בלילא: אבל המליאה גם חשובה.

דוד אזולאי: חשובה מאד, אבל המשרד הוא חלק מהעבודה.

רוחמה אברהם-בלילא: אם אני יודעת שיש לי תורנות, יש לי מחויבות.

רוחמה אברהם-בלילא: מה לעשות?

רוחמה אברהם-בלילא: אני מחויבת.

דליה איציק: פעמים רבות לא הייתי במליאה, הייתי בבניין, אבל אם הייתי יודעת שאני חייבת, לא היתה לי ברירה.

דוד אזולאי: כמה פעמים קרה לך כחברת כנסת שהיה נושא מעניין, לא היית במליאה, ראית את זה בטלוויזיה ורצת מייד למליאה?

דליה איציק: נכון.

דליה איציק: זה מראה שאולי בכל זאת צריך איזשהו כלי שעוזר לחבר הכנסת להיות?

דליה איציק: אני לא יודעת מה טיבו של הכלי ועל זה בדיוק אנחנו דנים.

דוד אזולאי: אני חושב שאנחנו נסחפים יותר מדי.

דוד אזולאי: שמעתי הצעה להגביל את הצעות אי האמון לחברי האופוזיציה.

דוד אזולאי: דובר על זה.

ראובן ריבלין: אפשר לומר שסיעה שמגישה אי אמון לא משתתפת בדיון, למרות שהדיון משולב.

ראובן ריבלין: אם חמש סיעות הגישו הצעות אי אמון, הן לא משתתפות בדיון.

אריה האן: בתקנון כתוב שאם יש הצעת אי אמון אחת, הסיעה שהגישה לא יכולה להשתתף, אבל מייד עשו תרגיל ואמרו שאם יש יותר מסיעה אחת, גם הסיעה שהגישה יכולה להשתתף.

דוד אזולאי: לעניין הצעות החוק - אמר היושב ראש לשעבר שזהו כלי ביטוי פרלמנטרי לחברי הכנסת.

דוד אזולאי: לא פעם אין לנו לפניות הציבור והמענה היחיד שאני יכול לתת לו הוא שאילתא או הצעה לסדר יום או הצעת חוק.

דוד אזולאי: נכון שהצעת החוק לא התקבלה, אבל אני יכול לפחות לומר שאני את שלי עשיתי.

דוד אזולאי: כמה הצעות חוק אנחנו מכירים שעלו כתוצאה מלחץ ציבורי כזה או אחר או כתוצאה מסדר יום שצף באותו זמן?

דוד אזולאי: נכון שיש אולי מעמסה גדולה על שירותי המשרד בעניין הזה, אבל אני חושב שאי אפשר להגביל את חברי הכנסת במספר הצעות החוק, למרות שאנחנו רואים את הסטטיסטיקה.

דוד אזולאי: בכנסת הקודמת עשיתי מאמצים רבים והצלחתי בקושי להעביר שניים או שלושה חוקים, שזה נקרא הישג, כאשר לאחד מהם היתה הסכמת ממשלה, אבל את שאר הצעות החוק בקושי הצלחתי להעביר בקריאה טרומית.

דוד אזולאי: לפעמים אתה יכול לדבר ולסחוף אחרים ואני חושב שאסור לנו לוותר על הכלי הזה, למרות כל הקושי שיש לשירותי המשרד.

רוחמה אברהם-בלילא: הדיון לא נבע מהקושי של הלשכה המשפטית אלא מכך שמרוב הצעות חוק, העיתונאים עושים מהן צחוק גם אם אתה מגיש הצעת חוק שהיא באמת נכונה, ישימה ובאמת יש לך כל הכלים להעביר אותה.

רוחמה אברהם-בלילא: אף אחד לא מתייחס.

ראובן ריבלין: לחוקים רציניים מתייחסים.

רוחמה אברהם-בלילא: האם אנחנו לא צריכים לכוונן את עצמנו?

רוחמה אברהם-בלילא: כרגע יש פיזור מוחלט.

רוחמה אברהם-בלילא: אני רוצה שמזכיר הכנסת יאמר מילה בעניין הזה.

אריה האן: יש פתרון למליאה אבל הוא פתרון מאד קיצוני.

אריה האן: לכל חבר כנסת יש כרטיס פלסטי ואפשר להכניס קידוד בכניסה למליאה.

אריה האן: כל מי שייכנס יטביע כרטיס ואז אתה יודע בדיוק מי היה במליאה ולא מי היה בבניין.

קריאה: הוא יכול לצאת החוצה אחרי דקה.

אריה האן: זאת התחכמות.

אריה האן: אני יודע שההצעה הזאת בעייתית.

אריה האן: בקונגרס האמריקני ההצבעה היא עם כרטיס.

ארבל אסטרחן: לא הלשכה המשפטית יזמה את הדיון הזה.

רוחמה אברהם-בלילא: אני יזמתי אחרי פניות של חברי כנסת רבים שאומרים שיש צחוק מכל הצהרות החוק שמונחות.

רוחמה אברהם-בלילא: אני מוכנה להראות את המכתבים.

דליה איציק: גם אליי פנה חבר כנסת בעניין.

ארבל אסטרחן: אין ספק שחברי כנסת צריכים לדבר, להשיב לפניות ציבור ולעשות את כל הדברים האלה.

ארבל אסטרחן: הכל חשוב.

ארבל אסטרחן: השאלה היא האם הליך החקיקה הוא ההליך המתאים לזה.

ארבל אסטרחן: אם רוצים לאפשר לחברי כנסת לדבר, אולי צריך לתת זמן דיבור נוסף?

ארבל אסטרחן: הלשכה המשפטית אמונה על תקינות הליך החקיקה ונראה פעמים רבות שמה שיש הוא זילות שלה.

ארבל אסטרחן: כאשר חברי כנסת מגישים הצעות חוק בכמויות, מציעים לתקן נושאים שכבר תוקנו בעבר...

ראובן ריבלין: הבושה היא שבגלל הלחצים של החברים על הקואליציה החוקים האלה עוברים.

ראובן ריבלין: היתה חברת כנסת בכנסת הקודמת, שהיתה בין אלופי החקיקה, אבל מי התייחס ברצינות לחקיקה?

ראובן ריבלין: לפעמים החקיקה אצלה היתה שבמקום פסיק ייכתב נקודה-פסיק והחוק עבר.

ארבל אסטרחן: מציעים הצעות לחוקים שכבר תוקנו כחוק בכנסת קודמת, נושאים שאי אפשר לתקן כבר.

ארבל אסטרחן: על כל הצעת חוק כזאת עובר היועץ המשפטי, כאשר חבר הכנסת יודע שהוא לעולם לא יעלה אותה לדיון מוקדם.

ארבל אסטרחן: השאלה היא האם הליך החקיקה הוא המתאים כדי לאפשר לחברי הכנסת לומר את הדברים החשובים להם?

ראובן ריבלין: שיפרסמו כל אותם חברי כנסת את כל הצעות החוק וכמה מהן עלו לדיון מוקדם.

ארבל אסטרחן: לכן אמרתי שהמגבלה המהותית כבר קיימת.

ארבל אסטרחן: ברגע שיגבילו את חברי הכנסת למספר ההצעות שהם יכולים להעלות, בעצם נעשה כבר הדבר.

ארבל אסטרחן: לדעתי צריך לקבוע את זה כיחס להצעות שניתן להעלות.

ארבל אסטרחן: לכל חבר כנסת מותר להעלות 5 או 6 בשנה?

ארבל אסטרחן: תכפיל את זה ב-3, נניח.

רוחמה אברהם-בלילא: במכסת דיבור וגם במכסת הנחת הצעות חוק תמיד יש יותר לאופוזיציה.

רוחמה אברהם-בלילא: גם פה אני חושבת שצריך לתת לאופוזיציה את הכלי הזה יותר.

דוד אזולאי: אם נגביל במכסה, אם יש חברי כנסת שעד היום לא הגישו בכלל הצעות חוק, הם ינצלו את המכסה.

יצחק גלנטי: ההגבלה יכולה להיות סיעתית.

דוד אזולאי: הסיעה תדאג למלא את המכסה הזאת.

רוחמה אברהם-בלילא: תודה.

רוחמה אברהם-בלילא: יובל, בבקשה.

יובל תנורי: אני היועץ המשפטי של יושב ראש הקואליציה שלא נמצא ולכן אני אדבר בשם הסיעה ובשם אביגדור, בעקבות שיחה שהיתה לי אתו בעניין.

יובל תנורי: מעצם הדיון הזה אפשר להבין שהתהליכים, גם אם הם יקרו, זה יהיה בטווח ארוך.

יובל תנורי: בטווח הקצר נכון, לטעמנו, כדי שכוחות השוק יעשו את שלהם, זה עניין הסטטיסטיקה.

יובל תנורי: במחילה מכבוד כל היושבים פה וכל חברי הכנסת של הבית, אחד המניעים המרכזיים להנחת הצעות חוק כה רבות הוא אותה סטטיסטיקה שמתפרסמת.

ראובן ריבלין: כמה שנים אתה כאן?

יובל תנורי: ימים, לא שנים.

ראובן ריבלין: אני מציע שתחכה שלושה-ארבעה חודשים ואז תציע הצעות.

רוחמה אברהם-בלילא: גם אני שלחתי מכתב ליושבת ראש הכנסת לבטל את הרובריקה של הנחת הצהרות החוק.

יובל תנורי: אני לא מדבר בשם עצמי אלא בשם אביגדור.

ראובן ריבלין: הדבר היחיד שמפחיד את חברי הכנסת הוא הסטטיסטיקה.

יובל תנורי: לדעתי ביטול הסטטיסטיקה יביא את חברי הכנסת להראות שזה מוסד יעיל, שלא בזבזנו ולא השחתנו את זמנה של הכנסת לריק.

ראובן ריבלין: הכנסת היא לא מוסד יעיל.

ראובן ריבלין: היא בית המחוקקים והריבון, נציגו של הריבון.

ראובן ריבלין: תכף תגביל אותי ותסביר לי מה אני צריך לומר ומה לא.

משה שרוני: זה לא מפעל שצריך להראות תפוקה.

משה שרוני: אני לא מבין האם חברי הכנסת נבחרו כדי לבוא לכנסת לעבודה או לעבוד.

משה שרוני: שנית, הציבור מסתכל ורואה כמה חברי כנסת יש במליאה ולא יכול להיות שחברי כנסת יסדרו לעצמם סידור עבודה אחרי הצהריים בקבלת קהל.

משה שרוני: פעמיים בשבוע הכנסת מתכנסת בשעה 4 ופעם אחת בשעה 11, לא יכולות להיות אמתלות.

ראובן ריבלין: זה יכול להיות מ-4 אחרי הצהריים עד 11 בלילה.

משה שרוני: זה לא חשוב.

משה שרוני: בשביל זה הוא נבחר.

משה שרוני: שיישב במליאה.

משה שרוני: זה עושה רושם כל כך רע.

משה שרוני: לדעתי מי שלא בא למליאת הכנסת צריך לקבל קנס, כך שבסוף החודש לא תהיה לו משכורת.

דוד אזולאי: יש ועדת אתיקה בשביל מי שלא מופיע והיא יכולה לקצץ בשכר.

משה שרוני: תעזוב את ועדת האתיקה.

משה שרוני: יושב ראש סיעה בא אליי וביקש ממני להעלות הצעת חוק.

משה שרוני: תמכתי בזה בלי לשאול את הסיעה שלי.

משה שרוני: אם יושב ראש סיעת מרץ היה בא אליי עם כל כך הרבה הצעות חוק, הייתי זורק אותן לפח האשפה.

משה שרוני: צריך להיות חיבור בין יושבי ראש הסיעות בנושא הזה, ויכול להיות שזה יקטין את הצעות החוק.

משה שרוני: אין טעם בכל כך הרבה הצעות חוק.

משה שרוני: הניירת הזאת משגעת, ואני אומר את זה בכל הכנות.

משה שרוני: אנחנו צריכים להיות אפקטיבים.

משה שרוני: חבר כנסת שמגיש הצעת חוק, צריך לחשוב הרבה פעמים, לבדוק אותה עם המשפטנים שלו וללכת ליושבי ראש הסיעות האחרות, להתייעץ איתם.

משה שרוני: כל הניירת היא דבר מעליב.

משה שרוני: לגבי שאילתות - אסור לגעת בזה.

רוחמה אברהם-בלילא: יהיה לנו דיון נפרד.

רוחמה אברהם-בלילא: אולי צריך לקצר את משך הזמן?

רוחמה אברהם-בלילא: אל תגיד שלא לגעת בזה.

רוחמה אברהם-בלילא: נקיים על זה דיון.

משה שרוני: יש הרבה חברי כנסת שבאים לכאן לדבר וחושבים שהם נמצאים באסיפת קיבוץ, שאפשר להגיד בה הכל.

משה שרוני: הם מדברים לא לנושא ולפעמים אני רוצה לקום וללכת.

משה שרוני: אין טעם, כי אני לא אבזבז את הזמן שלי כשאנשים לא מדברים לעניין.

ראובן ריבלין: אולי צריך לצמצם את המכסה שיש לסיעות.

ראובן ריבלין: לזה אני מסכים.

רוחמה אברהם-בלילא: בישיבה הבאה נדון בדיון במליאה.

רוחמה אברהם-בלילא: תחשבו על רעיונות.

יצחק גלנטי: אני לא יודע אם מתפרסמות סטטיסטיקה שמתייחסת להשתתפות במליאה.

רוחמה אברהם-בלילא: יש סטטיסטיקה על השתתפות במליאה ועל השתתפות בהצבעות.

יצחק גלנטי: למרות כל זה, משום מה המליאה ריקה.

יצחק גלנטי: זאת אומרת שהסטטיסטיקה מחטיאה את מטרתה וצריך לבחון מחדש את המדדים, כדי שהם יהיו אפקטיביים.

יצחק גלנטי: צריך למצוא את המדד שידרבן את חבר הכנסת להיות נוכח גם בוועדה וגם במליאה.

רוחמה אברהם-בלילא: אני מבקשת מרשמת הפרוטוקול להפיץ את הפרוטוקול של הישיבה לכל חברי הוועדה עד יום ראשון הבא וביום שלישי הבא ננסה למצות את נושא הצהרות החוק.

רוחמה אברהם-בלילא: אני אשמח אם חברי הכנסת ישתתפו בדיון.

רוחמה אברהם-בלילא: כמו כן, נביא לדיון את נושא המליאה ואני אשמח אם תחשבו על רעיונות והצעות.

רוחמה אברהם-בלילא: יש לנו שבוע ימים עד הדיון הבא.

רוחמה אברהם-בלילא: תבדקו מה קורה בפרלמנטים אחרים ומה אנחנו יכולים ליישם כאן, בפרלמנט, כי קשה להמשיך עם זה כפי שזה מתנהל כרגע.

רוחמה אברהם-בלילא: אני מודה לחברים שהגיעו.

רוחמה אברהם-בלילא: תודה רבה, ניפגש בשבוע הבא.

רוחמה אברהם-בלילא: הישיבה נעולה.